
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
1.	καλεί όλους τους οργανισμούς ΔΕΥ να ενισχύσουν τους εσωτερικούς ελέγχους αποτελεσματικότητας και να αποφύγουν την αλληλεπικάλυψη των διοικητικών δομών· επιμένει ότι κάθε αύξηση στον προϋπολογισμό ή στο προσωπικό πρέπει να συνοδεύεται από μετρήσιμους δείκτες επιδόσεων
(Επισημαίνεται ότι η προσθήκη αυτή προηγείται του Μέρους Ι)
Μέρος I – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης για το οικονομικό έτος 2024
[bookmark: _Hlk211414452]2.	σημειώνει τη σταθερή αύξηση της επιχειρησιακής δραστηριότητας του Οργανισμού της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (Eurojust), η οποία περιελάμβανε τη διεκπεραίωση 12 972 υποθέσεων το 2024, περισσότερες από 640 συνεδριάσεις συντονισμού, 32 κέντρα συντονισμού και 361 κοινές ομάδες έρευνας («ΚΟΕ») (ετήσια αύξηση κατά 25%), πράγμα που διευκόλυνε την εκτέλεση 452 ευρωπαϊκών ενταλμάτων σύλληψης και τη χρήση 2 668 ευρωπαϊκών εντολών έρευνας·
3.	επιδοκιμάζει τη βελτίωση της αποδοτικότητας που έχει επιτύχει η Eurojust με την εκτέλεση του 99,94 % του προϋπολογισμού της και του 98,35 % του πίνακα του προσωπικού της· σημειώνει ότι τα αποτελέσματα αυτά έχουν επιτευχθεί σε πλαίσιο σημαντικών δημοσιονομικών περιορισμών λόγω αυξημένου επιχειρησιακού φόρτου εργασίας και υψηλού πληθωρισμού·
4.	εκφράζει την ικανοποίησή του για τη στήριξη της Eurojust σε δραστηριότητες που σχετίζονται με τον επιθετικό πόλεμο κατά της Ουκρανίας, τη διερεύνηση εικαζόμενων βασικών διεθνών εγκλημάτων από την ΚΟΕ, την υλοποίηση της βάσης δεδομένων βασικών διεθνών εγκλημάτων (CICED) και τη στήριξη της ανάπτυξης του Διεθνούς Κέντρου για τη δίωξη του εγκλήματος της επίθεσης που φιλοξενεί η Eurojust· επιμένει στην ανάγκη να διατεθούν επαρκείς οικονομικοί και ανθρώπινοι πόροι για τις εν λόγω δραστηριότητες και την ανάπτυξή τους·
5.	εκφράζει την ικανοποίησή του για τη δρομολόγηση του Ευρωπαϊκού Δικαστικού Δικτύου Οργανωμένου Εγκλήματος (EJOCN) τον Σεπτέμβριο του 2024, το οποίο φιλοξενείται από την Eurojust, ως μοναδικό κόμβο ανταλλαγής εμπειρογνωσίας μεταξύ των δικαστικών αρχών που συμμετέχουν στη διερεύνηση και τη δίωξη του οργανωμένου εγκλήματος· επισημαίνει την ανάγκη να καθοριστεί μια συνεκτική αναπτυξιακή στρατηγική για το EJOCN, ώστε να αυξηθεί η σημασία του για τους επαγγελματίες·
6.	χαιρετίζει τη σύναψη συμφωνιών συνεργασίας με τρίτες χώρες εκ μέρους της Eurojust και την έγκριση στρατηγικής για τη συνεργασία με διεθνείς εταίρους (2024-2027)· ζητεί την ενίσχυση των δραστηριοτήτων διεθνούς συνεργασίας με την περαιτέρω ανάπτυξη ρυθμίσεων εργασίας και τη σύναψη εταιρικών σχέσεων και συμφωνιών συνεργασίας·
7.	εκφράζει την ικανοποίησή του για τη στενή συνεργασία της Eurojust με τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και για τη σύσταση της διυπηρεσιακής ομάδας εργασίας για την περαιτέρω διερεύνηση των ευκαιριών συνεργασίας· επιμένει ότι ο κύκλος νομοθετικής επανεξέτασης της Eurojust, της Ευρωπόλ και της Ευρωπαϊκής Εισαγγελίας (EPPO) προσφέρει μια μοναδική ευκαιρία για να ενισχυθούν περισσότερο οι συνέργειες μεταξύ τους, ιδίως όσον αφορά την επιχειρησιακή συνεργασία, την ανταλλαγή δεδομένων και πληροφοριών, ενώ θα διασφαλίζεται παράλληλα η συμπληρωματικότητα και θα αποφεύγονται οι επαναλήψεις ή οι επικαλύψεις των νομικών αρμοδιοτήτων τους·
8.	καλεί την Ευρωπόλ να ορίσει ένα ειδικό σημείο επαφής για την Eurojust, το οποίο θα είναι υπεύθυνο για τη διευκόλυνση της ανταλλαγής πληροφοριών, τη διασφάλιση της επικοινωνίας σε κοινές υποθέσεις και τη βελτίωση του συντονισμού μεταξύ των κοινών ομάδων έρευνας (ΚΟΕ) της Eurojust και των ειδικών επιχειρησιακών ομάδων της Ευρωπόλ·
9.	ζητεί επίσης στοχευμένη διαλειτουργικότητα μεταξύ της Eurojust και της Ευρωπόλ, με διασφάλιση της αναλογικότητας, της ασφάλειας δικαίου και της εμπιστευτικότητας, προκειμένου να βελτιωθεί ο έγκαιρος εντοπισμός των κοινών σημείων μεταξύ των δικαστικών ερευνών και των ερευνών επιβολής του νόμου·
10.	σημειώνει με σοβαρή ανησυχία σημαντικές καθυστερήσεις στην εφαρμογή του νέου συστήματος διαχείρισης υποθέσεων· επισημαίνει τον κίνδυνο οι καθυστερήσεις αυτές να έχουν αντίκτυπο στο παραδεκτό των αποδεικτικών στοιχείων σε υποθέσεις που χειρίζεται η Eurojust, συμπεριλαμβανομένων όσων αποθηκεύονται στο CICED· καλεί την Ευρωπαϊκή Επιτροπή και την Eurojust να καθορίσουν από κοινού ένα διαφανές χρονοδιάγραμμα και σχέδιο διαχείρισης κινδύνων για το σύστημα διαχείρισης υποθέσεων, ώστε να διασφαλιστούν η επιχειρησιακή συνέχεια και η ακεραιότητα των δεδομένων σε όλες τις υπό εξέλιξη έρευνες· καλεί την Ευρωπαϊκή Επιτροπή να διενεργεί συστηματικές εκτιμήσεις επιπτώσεων και εκτιμήσεις των προσπαθειών για την ανάπτυξη πολύπλοκων συστημάτων ΤΠ, ιδίως όταν οι νομοθετικές προτάσεις προβλέπουν προθεσμίες για την κατάρτιση και τη λειτουργία τους·
Μέρος ΙΙ – Απαλλαγή όσον αφορά την εκτέλεση του προϋπολογισμού του Οργανισμού Θεμελιωδών Δικαιωμάτων της Ευρωπαϊκής Ένωσης για το οικονομικό έτος 2024
11.	εκφράζει την ικανοποίησή του για το γεγονός ότι ο Οργανισμός Θεμελιωδών Δικαιωμάτων της Ευρωπαϊκής Ένωσης (FRA) μπόρεσε να εκπληρώσει τους στόχους του και να υλοποιήσει τις δραστηριότητες που προβλέπονταν στο ετήσιο πρόγραμμα εργασίας του, παρά τη συνεχιζόμενη έλλειψη ανθρώπινων και οικονομικών πόρων, ιδίως μετά τη σημαντική διεύρυνση της εντολής του FRA· σημειώνει και επαναλαμβάνει ότι ο FRA συνεχίζει να αντιμετωπίζει προβλήματα λόγω περιορισμένων οικονομικών και ανθρώπινων πόρων· ζητεί δε να διατεθούν πρόσθετοι πόροι στον FRA τόσο όσον αφορά τον προϋπολογισμό όσο και το προσωπικό· σημειώνει ότι ο αριθμός των δημοσιεύσεων που παρήχθησαν ήταν 102 σε σύγκριση με τον καθορισμένο στόχο των 50, ο αριθμός των εκτός έδρας συνεδριάσεων και εκδηλώσεων στις οποίες ο FRA έκανε παρουσίαση/μίλησε/παρενέβη επίσημα ήταν 223 σε σύγκριση με τον καθορισμένο στόχο των 120, ο αριθμός των γραπτών/προφορικών εισηγήσεων που παρασχέθηκαν ήταν 520 σε σύγκριση με τον καθορισμένο στόχο των 120, ενώ ο αριθμός των στοιχείων επικοινωνιακού υλικού που παρήχθησαν ήταν 3 617 σε σύγκριση με τον καθορισμένο στόχο των 1 000· σημειώνει με ικανοποίηση ότι ο FRA παρουσιάζει ιδιαίτερα υψηλό επίπεδο εκτέλεσης του προϋπολογισμού, άνω του 99%· θεωρεί ότι αυτό αποτελεί σημαντικό δείκτη χρηστής δημοσιονομικής διαχείρισης και τήρησης των αρχών του προϋπολογισμού· χαιρετίζει τη συνεργασία με άλλους οργανισμούς της ΕΕ, διεθνείς και εθνικούς φορείς ανθρωπίνων δικαιωμάτων και την κοινωνία των πολιτών, προκειμένου να διασφαλιστεί η συμμόρφωση με τα θεμελιώδη δικαιώματα· υπογραμμίζει ότι η έλλειψη πόρων μπορεί να επηρεάσει την ποιότητα του έργου που έχει παράσχει ο οργανισμός, πράγμα πολύ σημαντικό για να διασφαλιστεί ότι η πολιτική και η νομοθεσία της ΕΕ λαμβάνουν υπόψη τα θεμελιώδη δικαιώματα·
12.	επισημαίνει τον ρόλο του FRA ως βασικού παράγοντα στον τομέα των θεμελιωδών δικαιωμάτων και του κράτους δικαίου, όπως κατοχυρώνονται στον Χάρτη των Θεμελιωδών Δικαιωμάτων, ο οποίος αποτελεί πρωτογενές δίκαιο της ΕΕ, και επικροτεί τη στήριξή του στη διασφάλιση του σεβασμού, της προστασίας και της πραγμάτωσης των θεμελιωδών δικαιωμάτων στην ισχύουσα νομοθεσία και τις πολιτικές της ΕΕ, συμπεριλαμβανομένης της συνεισφοράς του σε πρωτοβουλίες για την ισότητα και την καταπολέμηση των διακρίσεων, όπως η καταπολέμηση του σεξισμού, του ρατσισμού, του αντισημιτισμού και της ισλαμοφοβίας, η στήριξη της συλλογής δεδομένων για την ισότητα, η συμβολή στην εφαρμογή των εθνικών στρατηγικών πλαισίων για τους Ρομά και η παροχή στοιχείων στις εκθέσεις της Επιτροπής σχετικά με το σχέδιο δράσης της ΕΕ για την καταπολέμηση του ρατσισμού 2020-2025 και τα σχετικά εθνικά σχέδια δράσης, τη στρατηγική για την ισότητα των ΛΟΑΤΚΙ 2020-2025, καθώς και την πρώτη έκθεση προόδου σχετικά με τη στρατηγική της ΕΕ για την καταπολέμηση του αντισημιτισμού και τη διαφύλαξη της εβραϊκής ζωής· αναγνωρίζει τον σημαντικό ρόλο του FRA στην κατάρτιση της ετήσιας έκθεσης της Επιτροπής για το κράτος δικαίου· τονίζει τον σημαντικό ρόλο του FRA στην προώθηση της προστασίας της κοινωνίας των πολιτών και στην προστασία των υπερασπιστών των ανθρωπίνων δικαιωμάτων που διατρέχουν κίνδυνο, καθώς και στη στήριξη της έρευνας και της ανάπτυξης ικανοτήτων σε σχέση με τον Χάρτη των Θεμελιωδών Δικαιωμάτων της Ευρωπαϊκής Ένωσης, τα διεθνή πρότυπα για τα ανθρώπινα δικαιώματα· και την ετήσια έκθεση για τα θεμελιώδη δικαιώματα· θεωρεί, ωστόσο, ότι η επέκταση της εντολής του FRA πρέπει να παραμείνει αναλογική προς τη βασική αποστολή του·
13.	εκφράζει την ικανοποίησή του για το πρώτο έργο του FRA με αντικείμενο την παροχή στρατηγικών προβλέψεων στον τομέα των θεμελιωδών δικαιωμάτων, με στόχο την πρόβλεψη μελλοντικών προκλήσεων για τα θεμελιώδη δικαιώματα και τη διευκόλυνση του Οργανισμού να στηρίξει καλύτερα τη χάραξη πολιτικής της ΕΕ και των κρατών μελών στην αντιμετώπιση αναδυόμενων ζητημάτων·
14.	τονίζει τον καθοδηγητικό ρόλο και τη δέσμευση του FRA στον τομέα του ασύλου και της μετανάστευσης, των συνόρων και της διαλειτουργικότητας και τη σημαντική εστίασή του στα θεμελιώδη δικαιώματα, στις διεθνείς υποχρεώσεις των κρατών μελών και στο δίκαιο της ΕΕ για τα ανθρώπινα δικαιώματα στον τομέα αυτό, συμπεριλαμβανομένου του έργου του Οργανισμού για τις μεταναστευτικές πολιτικές ώστε να σχεδιάζονται και να εφαρμόζονται με πλήρη σεβασμό των θεμελιωδών δικαιωμάτων, καθώς και των σεμιναρίων κατάρτισης που διεξάγονται για τις εθνικές αρχές, με έμφαση στις διασφαλίσεις για τα θεμελιώδη δικαιώματα στη μετανάστευση και το άσυλο·
15.	εκφράζει την ικανοποίησή του για τη συμβολή του FRA στην πράξη για την τεχνητή νοημοσύνη, την εμπειρογνωσία που παρέχεται σχετικά με την εφαρμογή της πράξης για τις ψηφιακές υπηρεσίες και την έκθεση που δημοσίευσε ο Οργανισμός σχετικά με τις προκλήσεις της εφαρμογής του γενικού κανονισμού για την προστασία των δεδομένων (ΓΚΠΔ), η οποία τροφοδοτεί την αξιολόγηση του κανονισμού από την Ευρωπαϊκή Επιτροπή· σημειώνει με ικανοποίηση το έργο του FRA σχετικά με το επιβλαβές διαδικτυακό περιεχόμενο και τις πρακτικές ελέγχου, ενισχύοντας τη συλλογή δεδομένων σχετικά με τη ρητορική μίσους στο διαδίκτυο και σχετικά με το έγκλημα στον κυβερνοχώρο και τα θεμελιώδη δικαιώματα·
Μέρος ΙΙΙ – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για το Άσυλο για το οικονομικό έτος 2024
16.	σημειώνει ότι στις 7 Μαΐου 2025 το Ευρωπαϊκό Κοινοβούλιο αποφάσισε να αναβάλει την απόφασή του σχετικά με τη χορήγηση απαλλαγής στην εκτελεστική διευθύντρια του Οργανισμού της Ευρωπαϊκής Ένωσης για το Άσυλο όσον αφορά την εκτέλεση του προϋπολογισμού του Οργανισμού για το οικονομικό έτος 2023, λόγω έρευνας της OLAF η οποία φέρεται να αφορά ζητήματα που επηρεάζουν τη δημοσιονομική διαχείριση του Οργανισμού· σημειώνει ότι στις 22 Οκτωβρίου 2025 το Ευρωπαϊκό Κοινοβούλιο χορήγησε απαλλαγή στον Οργανισμό της Ευρωπαϊκής Ένωσης για το Άσυλο (EUAA), παρέχοντας στον Οργανισμό διάφορες συστάσεις· επαναλαμβάνει τη σημασία της πλήρους εφαρμογής όλων των συστάσεων που εξέδωσε το Κοινοβούλιο ενόψει της διαδικασίας απαλλαγής για το 2024·
17.	σημειώνει ότι το 2024 υποβλήθηκαν πάνω από 1 εκατομμύριο αιτήσεις διεθνούς προστασίας (-11 % σε σύγκριση με το 2023), ενώ εκδόθηκαν πάνω από 746 000 αποφάσεις για τη χορήγηση προσωρινής προστασίας σε χώρες ΕΕ+· επισημαίνει τη συνεχιζόμενη επιχειρησιακή και τεχνική υποστήριξη που έχει παράσχει στα κράτη μέλη ο Οργανισμός της Ευρωπαϊκής Ένωσης για το Άσυλο (EUAA) στο πλαίσιο αυτό, ιδίως με επιχειρησιακά σχέδια σε 13 κράτη μέλη[1], αυξάνοντας την εθνική τους ικανότητα στην επεξεργασία των αιτήσεων ασύλου και στην υποδοχή· σημειώνει περαιτέρω με ικανοποίηση ότι οι επιχειρήσεις του EUAA αναπτύσσονται ανάλογα με τις επιτόπιες ανάγκες· εκφράζει την ικανοποίησή του για το γεγονός ότι στον τομέα της επανεγκατάστασης ο μηχανισμός στήριξης της επανεγκατάστασης του EUAA στην Τουρκία χρησιμοποιείται όλο και περισσότερο από τα κράτη μέλη, με αποτέλεσμα την παροχή στήριξης σε 34 αποστολές επανεγκατάστασης στο πλαίσιο των οποίων έλαβαν βοήθεια 4 100 άτομα·
18.	εκτιμά το γεγονός ότι ο EUAA διεξήγαγε 1 200 σεμινάρια κατάρτισης με 18 000 συμμετέχοντες, γεγονός που σηματοδοτεί αύξηση κατά 28% σε σύγκριση με το 2023· σημειώνει με ικανοποίηση ότι, μετά από μακρά προετοιμασία και εντατική εργασία, ο EUAA αναγνωρίστηκε επίσημα ως πάροχος συμπληρωματικής και τριτοβάθμιας εκπαίδευσης, σε συνεργασία με τις αρχές της Μάλτας· είναι πεπεισμένο ότι αυτό αποτελεί ορόσημο για τη μετατροπή του προγράμματος κατάρτισης σε ένα μοναδικό εργαλείο που προωθεί μια κοινή προσέγγιση για τη διαχείριση του ασύλου και της μετανάστευσης εντός της ΕΕ· χαιρετίζει την έγκριση του πολυετούς προγράμματος παρακολούθησης, το οποίο καθορίζει το χρονοδιάγραμμα του πρώτου κύκλου παρακολούθησης για την επιχειρησιακή και τεχνική εφαρμογή του κοινού ευρωπαϊκού συστήματος ασύλου μεταξύ 2026 και 2030· χαιρετίζει επίσης τη θέσπιση κοινής μεθοδολογίας για τις εν λόγω διαδικασίες παρακολούθησης·
19.	αναγνωρίζει τη σημαντική συμβολή του EUAA στον τομέα της ενημέρωσης και καθοδήγησης σε θέματα χώρας καταγωγής, καθώς και ως προς την αντίληψη καταστάσεων και τη συλλογή συνδεδεμένων δεδομένων·
20.	εκφράζει την ικανοποίησή του για τις προσπάθειες του EUAA να προσαρμόσει εγκαίρως όλο το υποστηρικτικό υλικό του στη νέα νομοθεσία και στην έγκριση του συμφώνου για τη μετανάστευση και το άσυλο, εκτιμά δε ιδιαίτερα τη συμβολή και τη στήριξη του EUAA στην προετοιμασία της έναρξης εφαρμογής του συμφώνου, μεταξύ άλλων με 11 προϊόντα που συνδέονται με το εν λόγω σύμφωνο, τα οποία είναι καίριας σημασίας για την καθοδήγηση των κρατών μελών και των επαγγελματιών στο έργο τους· ζητεί, ωστόσο, τα έγγραφα αυτά να κοινοποιηθούν στο Κοινοβούλιο σε μη εμπιστευτικό πλαίσιο, τόσο για λόγους διαφάνειας όσο και για λόγους αποτελεσματικότητας·
21.	σημειώνει τον προϋπολογισμό του EUAA για το 2024, ύψους 172 εκατομμυρίων EUR, και τις θέσεις προσωπικού του που ανέρχονται σε 592 (έναντι 529 το 2023)· ζητεί επαρκή επίπεδα χρηματοδότησης και στελέχωσης για τον EUAA, δεδομένης της σημαντικής αύξησης των καθηκόντων που ανατίθενται στον Οργανισμό στο πλαίσιο της εφαρμογής του συμφώνου για τη μετανάστευση και το άσυλο· εκφράζει τη λύπη του για το γεγονός ότι οι πληρωθείσες θέσεις το 2024 έφθασαν μόλις τις 508· συγχαίρει το προσωπικό του EUAA για τη αφοσίωσή του και τους καρπούς του έργου του, παρά τον σημαντικό αριθμό κενών θέσεων σε συνδυασμό με τον υψηλό φόρτο εργασίας για όσους εργάζονται· τονίζει ότι είναι σημαντικό να προωθηθεί ένα θετικό εργασιακό περιβάλλον, που θα διευκολύνεται από ανοικτούς διαύλους επικοινωνίας και αξιοκρατική αμοιβή· παροτρύνει τον EUAA να επιταχύνει τις διαδικασίες πρόσληψης για την πλήρωση όλων των κενών θέσεων·
22.	σημειώνει τη βελτίωση του EUAA με την εκτέλεση του 99% των πιστώσεων αναλήψεων υποχρεώσεων και του 95% των πιστώσεων πληρωμών, και ενθαρρύνει τον EUAA να επεξεργαστεί περαιτέρω και να βελτιώσει την ποιότητα των μηχανισμών εσωτερικού ελέγχου· παροτρύνει τον EUAA να υποβάλλει περιοδικές εκθέσεις στο Κοινοβούλιο σχετικά με την εφαρμογή των γραπτών συστάσεων που εξέδωσε το διοικητικό συμβούλιο το 2025 και σχετικά με τα διορθωτικά μέτρα που ανακοίνωσε η εκτελεστική διευθύντρια στη «Δήλωση οράματος σχετικά με την ανάληψη πρωτοβουλίας για την εφαρμογή αλλαγών στον EUAA»· επαναλαμβάνει τη σημασία της προορατικής δέσμευσης του διοικητικού συμβουλίου για την καθοδήγηση του προσανατολισμού των δραστηριοτήτων του EUAA και υπενθυμίζει ότι είναι σημαντικό να διασφαλιστούν αποτελεσματικές και διαφανείς διαδικασίες και δομές με σκοπό την επικοινωνία με το διοικητικό συμβούλιο, ώστε να καθίσταται δυνατή η άσκηση έγκαιρης και αποτελεσματικής εποπτείας· καλεί την Επιτροπή να στηρίζει και να βοηθά τα μέλη του διοικητικού συμβουλίου στην εκτέλεση του εποπτικού τους ρόλου·
23.	καλεί τον EUAA να συγκροτήσει έναν ανεξάρτητο εσωτερικό φορέα για θέματα δεοντολογίας· ενθαρρύνει τον EUAA να αντιμετωπίσει αποφασιστικά τις αδυναμίες στη διαχείριση των ανθρώπινων πόρων που φέρνει στο φως η έκθεση της OLAF, η οποία συζητήθηκε εντός της επιτροπής CONT στις 15 Ιουλίου 2025, για να διατηρηθούν η ακεραιότητα και η εμπιστοσύνη εντός του οργανισμού·
24.	υπενθυμίζει ότι είναι σημαντικό να ενισχυθεί η κοινοβουλευτική εποπτεία, προκειμένου να ενισχυθεί η λογοδοσία του EUAA και επαναλαμβάνει την έκκλησή του προς τον Οργανισμό να κοινοποιεί τα πρακτικά των διαβουλεύσεων του διοικητικού συμβουλίου, δεδομένου ότι το Ευρωπαϊκό Κοινοβούλιο συμμετέχει στα θέματα που διέπονται από τον κανονισμό για τον EUAA· καλεί το διοικητικό συμβούλιο να προσκαλεί συστηματικά έναν εμπειρογνώμονα του Ευρωπαϊκού Κοινοβουλίου να παρίσταται στις συνεδριάσεις του διοικητικού συμβουλίου.
25.	εκφράζει την ικανοποίησή του για την έγκριση της πρώτης στρατηγικής του EUAA για τα θεμελιώδη δικαιώματα και των σχεδίων δράσης που πρέπει να ακολουθήσουν· επιδοκιμάζει τη δημιουργία μηχανισμού καταγγελιών και ειδικής ιστοσελίδας που διευκολύνει την πρόσβαση στον μηχανισμό· εκφράζει την ικανοποίησή του για τις 24 παρατηρήσεις που υπέβαλε ο υπεύθυνος θεμελιωδών δικαιωμάτων (ΥΘΔ) μετά την ανάλυση των επιχειρησιακών σχεδίων, τις αξιολογήσεις της εφαρμογής των επιχειρησιακών σχεδίων και τις επιτόπιες επισκέψεις στις επιχειρήσεις του EUAA· επιδοκιμάζει την πρώτη ετήσια έκθεση του Γραφείου του ΥΘΔ, η οποία περιλαμβάνει επισκόπηση των δραστηριοτήτων του 2024·
Μέρος IV – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης για το οικονομικό έτος 2024
26.	εκφράζει την ικανοποίησή του για τα επιχειρησιακά επιτεύγματα του Οργανισμού της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA) το 2024, συμπεριλαμβανομένης της ενοποίησης των επιχειρήσεων SIS, VIS και Eurodac, της σύνδεσης του Frontex με το SIS, η οποία καθιστά δυνατή την πλήρη πρόσβαση της Βουλγαρίας και της Ρουμανίας στο VIS, και της επίσημης ανάληψης της επιχειρησιακής διαχείρισης του συστήματος e-CODEX· σημειώνει επίσης τις προετοιμασίες του Οργανισμού για το νέο σύστημα Eurodac, που θα έχει παραδοθεί έως τον Ιούνιο του 2026 για βασικές λειτουργίες, και την έναρξη ανάπτυξης της πλατφόρμας συνεργασίας κοινών ομάδων έρευνας (ΠΣΚΟΟΕ)· υπενθυμίζει ότι απαιτείται πλήρης συμμόρφωση με το ισχύον κεκτημένο στον τομέα της προστασίας των δεδομένων·
27.	σημειώνει με ικανοποίηση ότι το 2024 ο eu-LISA εκτέλεσε το 100% των πιστώσεων αναλήψεων υποχρεώσεων, ύψους 307,39 εκατομμυρίων EUR, και εκτέλεσε πλήρως τις πιστώσεις πληρωμών, ύψους 260,11 εκατομμυρίων EUR, συμπεριλαμβανομένων των μεταφορών πιστώσεων· επιδοκιμάζει τη σημαντική μείωση των μεταφορών πιστώσεων από το 2024 στο 2025 κατά περίπου 50% σε σύγκριση με το προηγούμενο έτος, η οποία καλύπτει προηγούμενες ανησυχίες του Κοινοβουλίου, αλλά εκφράζει τη λύπη του που το ποσοστό ακύρωσης των πιστώσεων πληρωμών παρέμεινε υψηλό στο 14,5%·
28.	υπογραμμίζει την επείγουσα ανάγκη να υλοποιηθεί η αρχιτεκτονική διαλειτουργικότητας, λαμβανομένων υπόψη των διδαγμάτων από την κοινή δοκιμαστική άσκηση, τονίζει δε ότι η γρήγορη και αξιόπιστη ανταλλαγή πληροφοριών είναι ζωτικής σημασίας για τον χώρο ελευθερίας, ασφάλειας και δικαιοσύνης της Ένωσης·
29.	εκφράζει τη λύπη του που το σύστημα εισόδου/εξόδου (ΣΕΕ) δεν μπόρεσε να τεθεί σε λειτουργία τον Νοέμβριο του 2024, αλλά χαιρετίζει τα μέτρα που ενέκρινε ο eu-LISA για ταχύτερη πρόοδο και διασφάλιση της σταδιακής έναρξης ισχύος του συστήματος από τις 12 Οκτωβρίου 2025·
30.	εκφράζει την ικανοποίησή του για την ενισχυμένη εστίαση του eu-LISA στην κυβερνοασφάλεια, συμπεριλαμβανομένων της λειτουργίας διαρκούς παρακολούθησης, της αντιμετώπισης περιστατικών και των ασκήσεων σε συνεργασία με το δίκτυο οργανισμών ΔΕΥ (ΔΟΔΕΥ)· τονίζει τη σημασία της έγκαιρης εφαρμογής των νέων κανονισμών της Ένωσης για την ασφάλεια στον κυβερνοχώρο και την ασφάλεια πληροφοριών·
31.	σημειώνει τις προσπάθειες του eu-LISA το 2024 να αξιοποιήσει αποτελεσματικά τους οικονομικούς και ανθρώπινους πόρους του· αναγνωρίζει τη σημασία που έχει να βελτιωθούν περαιτέρω τα ποσοστά πλήρωσης θέσεων και την ανάγκη να μειωθεί η εξάρτηση από εξωτερικούς αναδόχους με ενίσχυση των εσωτερικών ικανοτήτων· εκφράζει την ικανοποίησή του για το στρατηγικό σχέδιο δράσης για τη διαχείριση, προκειμένου να ενισχυθεί η απόδοση του συστήματος, να οικοδομηθούν εσωτερικές ικανότητες ανάπτυξης, να βελτιωθεί η διαχείριση ταλέντων και να συσφιχθούν οι σχέσεις με τους ενδιαφερόμενους παράγοντες· καλεί την Επιτροπή και τα κράτη μέλη να διασφαλίσουν ότι ο eu-LISA διαθέτει επαρκείς πόρους για να ανταποκριθεί στην διευρυνόμενη εντολή του·
32.	τονίζει τη σημασία του προγράμματος αύξησης των ικανοτήτων του eu-LISA για να εξασφαλίσει στα κέντρα δεδομένων επαρκείς πόρους τόσο για τα νέα όσο και για τα υφιστάμενα συστήματα ΤΠ και επιδοκιμάζει τα εν εξελίξει μέτρα για ενισχυμένο και αξιόπιστο δημοσιονομικό σχεδιασμό και παρακολούθηση· τονίζει τη σημασία που έχει να οριστικοποιηθεί η στρατηγική εφοδιασμού και να αυξηθεί η εσωτερική ικανότητα, ώστε να μειωθεί η εξάρτηση από εξωτερικούς αναδόχους· ζητεί εν τω μεταξύ να αυξηθεί η εποπτεία των αναδόχων, λαμβανομένου επίσης υπόψη του ευαίσθητου χαρακτήρα των δεδομένων που χειρίζεται ο Oργανισμός·
Μέρος V – Απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνοριοφυλακής και Ακτοφυλακής για το οικονομικό έτος 2024 
33.	υπενθυμίζει ότι ο προϋπολογισμός του Οργανισμού αυξήθηκε από 118 εκατομμύρια EUR το 2011 σε 922 εκατομμύρια EUR το 2024 ως αποτέλεσμα της αναθεωρημένης εντολής και σύμφωνα με τις δημοσιονομικές αποφάσεις που εγκρίθηκαν κατά την περίοδο αυτή· σημειώνει ότι η αύξηση των αρμοδιοτήτων και του προϋπολογισμού πρέπει να συνοδεύεται από λογοδοσία και διαφάνεια, διασφαλίζοντας παράλληλα την πλήρη επιχειρησιακή ικανότητα του Οργανισμού να εκπληρώνει αποτελεσματικά την εντολή του καθώς και να σέβεται τα θεμελιώδη δικαιώματα·
34.	αναγνωρίζει ότι το 2024 ο Ευρωπαϊκός Οργανισμός Συνοριοφυλακής και Ακτοφυλακής (Frontex) έλαβε σημαντικά μέτρα για να ευθυγραμμίσει τη στρατηγική κατεύθυνση και τις επιχειρησιακές του ικανότητες με το σύμφωνο για τη μετανάστευση και το άσυλο, εφαρμόζοντας εσωτερικό σχέδιο δράσης για τη στήριξη των κρατών μελών στην εφαρμογή του συμφώνου, συμβάλλοντας στον μηχανισμό της ΕΕ για την ετοιμότητα αντιμετώπισης και τη διαχείριση μεταναστευτικών κρίσεων (σχέδιο στρατηγικής για την ετοιμότητα αντιμετώπισης και τη διαχείριση μεταναστευτικών κρίσεων) και εγκρίνοντας τη στρατηγική διεθνούς συνεργασίας του Frontex για την περίοδο 2024-2026·
35.	εκφράζει την ικανοποίησή του για το γεγονός ότι το 2024 ο Frontex εφάρμοσε τη νέα διοικητική διάρθρωση, η οποία επιτρέπει την αποκεντρωμένη λήψη αποφάσεων και ταχύτερη αντίδραση στις αναδυόμενες επιχειρησιακές ανάγκες σε τοπικό επίπεδο· αναγνωρίζει ότι το νέο οργανωτικό και επιχειρηματικό μοντέλο μπορεί να εξασφαλίσει μια πιο ευέλικτη, προσαρμοστική και οικονομικά αποδοτική διαχείριση των επιχειρήσεων σε σύγκριση με το προηγούμενο σύστημα· καλεί τον Οργανισμό να αξιολογήσει τις νέες ρυθμίσεις, καθορίζοντας ποσοτικούς και ποιοτικούς στόχους και υποβάλλοντας εκθέσεις σχετικά με την πρόοδο· εκφράζει επίσης την ικανοποίησή του για την έγκριση της στρατηγικής ανάλυσης κινδύνου 2024·
36.	εκφράζει επίσης την ικανοποίησή του για το γεγονός ότι ο Frontex ενίσχυσε και την εταιρική σχέση του με την EUAM Ukraine, ενισχύοντας την ολοκληρωμένη διαχείριση των συνόρων και την ασφάλεια στα σύνορα ΕΕ-Ουκρανίας εν μέσω της συνεχιζόμενης σύγκρουσης·
37.	επισημαίνει τον καίριο ρόλο του Frontex όσον αφορά την προστασία των εξωτερικών συνόρων της Ένωσης· αναγνωρίζει τον ρόλο του στις επιχειρήσεις έρευνας και διάσωσης (SAR), δεδομένου ότι έχει αναπτύξει το θαλάσσιο και εναέριο δυναμικό του σε κοινές επιχειρήσεις για την αντιμετώπιση 1 599 περιστατικών και έχει βοηθήσει 65 919 μετανάστες· επαναλαμβάνει την έκκλησή του για τη δημιουργία μιας ολοκληρωμένης αποστολής έρευνας και διάσωσης της ΕΕ που θα υλοποιείται από τις αρμόδιες αρχές των κρατών μελών και τον Frontex, και θα μπορούσε να μειώσει σημαντικά τους θανάτους στη θάλασσα·
38.	επιδοκιμάζει την προορατική παρακολούθηση από τον Frontex των καταγγελιών που σχετίζονται με τα θεμελιώδη δικαιώματα· τονίζει τη σημασία της στενής συνεργασίας με τις εθνικές αρχές για να διασφαλίζει την ενδεδειγμένη παρακολούθηση καταγγελλόμενων παραβιάσεων των θεμελιωδών δικαιωμάτων σύμφωνα με τους εθνικούς μηχανισμούς· συνιστά, ωστόσο, να βελτιωθεί ο μηχανισμός καταγγελιών ώστε να ενισχυθεί η αποτελεσματικότητά του, καθώς ορισμένες καταγγελίες που σχετίζονται με τα θεμελιώδη δικαιώματα εξακολουθούν να απορρίπτονται λόγω μη παραδεκτού· σημειώνει ότι η «ομάδα εργασίας του άρθρου 46», η οποία συστάθηκε στις 27 Σεπτεμβρίου 2022 για να διευκολύνει τη διαδικασία λήψης αποφάσεων του εκτελεστικού διευθυντή, ολοκλήρωσε τις εργασίες της στις 22 Σεπτεμβρίου 2024· τονίζει ότι τα όργανα του Frontex πρέπει να αποφεύγουν τη συμμετοχή σε ενέργειες που μπορεί να παραβιάζουν άμεσα ή έμμεσα τα θεμελιώδη δικαιώματα· εκφράζει την ικανοποίησή του για την ενισχυμένη δέσμευση του Frontex όσον αφορά τη διαφάνεια και τη λογοδοσία· τονίζει ότι απαιτούνται πιο λεπτομερείς πληροφορίες μετά τις επιχειρήσεις·
39.	εκφράζει την ικανοποίησή του για τη σύσταση της ομάδας συμμόρφωσης με τα θεμελιώδη δικαιώματα, η οποία επιβεβαιώνει ότι η συμμόρφωση με τα θεμελιώδη δικαιώματα σε όλες τις δραστηριότητες του Frontex αποτελεί κοινή ευθύνη στο σύνολο του οργανισμού και αναγνωρίζει την πρόοδο που έχει σημειωθεί όσον αφορά την εφαρμογή του σχεδίου δράσης για τα θεμελιώδη δικαιώματα·
40.	αναγνωρίζει την πρόοδο που έχει σημειωθεί όσον αφορά την εφαρμογή του σχεδίου δράσης για τα θεμελιώδη δικαιώματα και ενθαρρύνει τον Frontex να συνεχίσει τις προορατικές του προσπάθειες ώστε να εξασφαλίζει τη συμμετοχή των εθνικών αρχών στην εφαρμογή και τον τακτικό απολογισμό, δεδομένης της σημασίας που έχει για όλες τις συνιστώσες της Ευρωπαϊκής Συνοριοφυλακής και Ακτοφυλακής (EBCG)·
41.	σημειώνει ότι το ποσοστό κάλυψης θέσεων 85,3% (2 773 πληρωθείσες θέσεις) ήταν χαμηλότερο από τον στόχο του 93% και καλεί τον Frontex να συνεχίσει τις προσπάθειές του για προσλήψεις, προκειμένου να μειώσει το ποσοστό κενών θέσεων το συντομότερο δυνατόν· ενθαρρύνει ένθερμα τον Οργανισμό να συνεχίσει τις προσπάθειές του για την επίτευξη γεωγραφικής ισορροπίας και ισόρροπης εκπροσώπησης των φύλων·
42.	εκφράζει την ικανοποίησή του που ολοκληρώθηκε η διαδικασία υποβολής προσφορών για την υλοποίηση του επιγραμμικού συστήματος μητρώου γνήσιων και πλαστών εγγράφων (FADO), επιλέχθηκε ανάδοχος, υπογράφηκε η σύμβαση και ξεκίνησε η φάση υλοποίησης· εκφράζει, ωστόσο, τη λύπη του για την καθυστέρηση στην εφαρμογή του FADO, δεδομένου ότι ο κανονισμός FADO τέθηκε σε ισχύ ήδη τον Απρίλιο του 2020, και καλεί τον Frontex να εφαρμόσει πλήρως το FADO·
43.	σημειώνει τον ενισχυμένο ρόλο του Frontex σε τρίτες χώρες, κυρίως μέσω της σύναψης και της αναβάθμισης διαφόρων συμφωνιών περί καθεστώτος και συμφωνιών συνεργασίας, καθώς και μέσω της αυξημένης πολιτικής δέσμευσης· υπογραμμίζει την ανάγκη να εξεταστούν προσεκτικά οι υποχρεώσεις αναλογικότητας και θεμελιωδών δικαιωμάτων σε δραστηριότητες στις οποίες συμμετέχουν τρίτες χώρες, υπό το πρίσμα των διαφορετικών επιχειρησιακών περιβαλλόντων·
44.	σημειώνει την εν εξελίξει εφαρμογή τριών δημοσιονομικών συστάσεων της OLAF και των συστάσεων της Ευρωπαίας Διαμεσολαβήτριας με προθεσμία για την εφαρμογή τον Μάιο του 2025· παροτρύνει τον Frontex να διασφαλίσει, χωρίς περαιτέρω καθυστέρηση, την πλήρη εφαρμογή όλων των συστάσεων των ευρωπαϊκών οργάνων ελέγχου και εξέτασης, ιδίως εκείνων της OLAF και της ομάδας εργασίας του Ευρωπαϊκού Κοινοβουλίου για τον έλεγχο του Frontex, της Ευρωπαίας Διαμεσολαβήτριας, του Ελεγκτικού Συνεδρίου και της ομάδας εργασίας του Frontex για τα θεμελιώδη δικαιώματα και τις νομικές επιχειρησιακές πτυχές των επιχειρήσεων (WG FRaLO)· σημειώνει με ικανοποίηση ότι από τον Δεκέμβριο του 2023 δεν εκκρεμούν υποθέσεις που σχετίζονται με τις συστάσεις της FSWG —συγκεκριμένα, έχουν υλοποιηθεί 39 συστάσεις και 3 έκλεισαν ως μη εφικτές· επιπλέον, από τον Οκτώβριο του 2024 δεν εκκρεμούν ακόμη ενέργειες σε σχέση με την έκθεση της OLAF, δεδομένου ότι έχει υλοποιηθεί το 100 % των δράσεων· ζητεί από την Επιτροπή να διασφαλίσει ότι μετά τα πορίσματα της OLAF και της Ευρωπαϊκής Εισαγγελίας σχετικά με τον Frontex ακολουθούν σαφή χρονοδιαγράμματα εφαρμογής και, όπου απαιτείται, πειθαρχικά μέτρα· καλεί την Ευρωπαϊκή Επιτροπή να αποτυπώσει τις νομοθετικές και σχετικές με τη διακυβέρνηση συστάσεις όλων των προαναφερόμενων εκθέσεων στην πρότασή της για νέο κανονισμό· 
45.	σημειώνει ότι το 2024 ο ΥΘΔ σημείωσε περίπου 1 850 ημέρες επιτόπιας παρουσίας (αριθμός που αντιπροσωπεύει αύξηση άνω του 10% σε σύγκριση με το προηγούμενο έτος), παρακολουθώντας τις δραστηριότητες του Frontex σε 24 χώρες· σημειώνει τις βελτιώσεις που παρατηρήθηκαν όσον αφορά την πρόσβαση του ΥΘΔ σε επιχειρησιακούς τομείς, δραστηριότητες και έγγραφα· επισημαίνει, ωστόσο, ότι ο ΥΘΔ συνέχισε να αναφέρει περιορισμούς όσον αφορά την πρόσβαση σε επιχειρησιακές περιοχές ή δραστηριότητες· καλεί τα κράτη μέλη, καθώς και τρίτες χώρες, να εξασφαλίζουν στον ΥΘΔ πλήρη πρόσβαση σε επιχειρησιακές περιοχές και δραστηριότητες· παροτρύνει τον Frontex να διασφαλίσει αμέσως την εν λόγω πλήρη πρόσβαση, ως προϋπόθεση για τη συμμετοχή σε κοινή επιχείρηση·
Μέρος VI – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου για το οικονομικό έτος 2024
46.	σημειώνει ότι ο επιχειρησιακός προϋπολογισμός του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου (CEPOL) για το 2024 ανήλθε σε 12 589 437 EUR, ποσό που αντιστοιχεί σε αύξηση 12,3% σε σύγκριση με τον τελικό προϋπολογισμό για το 2023· εκφράζει την ικανοποίησή του που το ποσοστό εκτέλεσης των πιστώσεων αναλήψεων υποχρεώσεων από τον CEPOL ήταν 100% το 2024, γεγονός που το καθιστά το τρίτο συνεχόμενο έτος επίτευξης πλήρους εκτέλεσης·
47.	αναγνωρίζει ότι ο CEPOL προσφέρει ένα ολοκληρωμένο χαρτοφυλάκιο κατάρτισης σε όλους τους τομείς της Ευρωπαϊκής Πολυκλαδικής Πλατφόρμας κατά των Εγκληματικών Απειλών (EMPACT)· σημειώνει ότι τα θέματα της EMPACT και το έγκλημα στον κυβερνοχώρο ήταν τα δημοφιλέστερα θέματα, τα οποία παρακολούθησε σχεδόν το 64% του συνολικού αριθμού συμμετεχόντων το 2024· επαινεί τον CEPOL για το γεγονός ότι η ποιότητα των προϊόντων του Οργανισμού, όπως μετρήθηκε με βάση το ποσοστό ικανοποίησης των πελατών, παρέμεινε υψηλή το 2024, με συνολικά 97% των συμμετεχόντων να δηλώνουν ότι ήταν πολύ ικανοποιημένοι ή ικανοποιημένοι από τις δραστηριότητες·
48.	αναγνωρίζει ότι στις 30 Μαΐου 2024 ο Οργανισμός έπεσε θύμα μαζικής κυβερνοεπίθεσης, με την υποδομή ΤΠΕ του εντός των εγκαταστάσεων καθώς και την πλατφόρμα ηλεκτρονικής μάθησης LEEd να θεωρούνται ότι έχουν τεθεί πλήρως σε κίνδυνο· εκφράζει την ικανοποίησή του για τη συντονισμένη προσέγγιση που υιοθέτησε ο Οργανισμός σε στενή συνεργασία με την CERT-ΕΕ και την Επιτροπή όσον αφορά την κατασκευή νέας και ασφαλούς υποδομής ΤΠ· σημειώνει ότι ο CEPOL έλαβε πρόσθετη χρηματοδότηση ύψους 1 153 938 EUR για τη στήριξη των πρόσθετων δαπανών στον τομέα της ΤΠ (1 064 000 EUR) και της αύξησης των μισθών (89 938 EUR)·
49.	αναγνωρίζει ότι η κυβερνοεπίθεση προκάλεσε σημαντική μείωση στη διαθεσιμότητα εκπαιδευμένων οργάνων επιβολής του νόμου από τα κράτη μέλη της ΕΕ· αναγνωρίζει ότι, παρά την κυβερνοεπίθεση, ο Οργανισμός διεξήγαγε 350 δραστηριότητες, στις οποίες συμμετείχαν περίπου 21 600 συμμετέχοντες το 2024, έναντι 490 δραστηριοτήτων (-29%) και 46 431 συμμετοχών (-54 %) το 2023·
50.	σημειώνει ότι, ενώ η CERT-ΕΕ έχει ολοκληρώσει την έρευνά της σχετικά με την κυβερνοεπίθεση, συνεχίζεται η ποινική έρευνα που ξεκίνησε από τις ουγγρικές αρχές επιβολής του νόμου, με την υποστήριξη της Ευρωπόλ· τονίζει ότι το Ευρωπαϊκό Κοινοβούλιο αναμένει να ενημερωθεί σχετικά με τα αποτελέσματα της έρευνας·
51.	εκφράζει την ικανοποίησή του για το γεγονός ότι ο CEPOL συνέχισε να προσφέρει ένα χαρτοφυλάκιο κατάρτισης σχετικά με τον κυβερνοχώρο μέσω της Ακαδημίας του CEPOL για Εγκλήματα στον Κυβερνοχώρο· εκφράζει την ικανοποίησή του για το γεγονός ότι οι ειδικές δραστηριότητες κατάρτισης βελτίωσαν τη γνώση για το κυβερνοέγκλημα και τις ικανότητες στον κυβερνοχώρο στην Ευρώπη ως προς τους τομείς της καταπολέμησης της σεξουαλικής εκμετάλλευσης παιδιών, των συστημάτων διαδικτυακής απάτης και των κυβερνοεπιθέσεων·
52.	σημειώνει με λύπη ότι οι δραστηριότητες κατάρτισης στον τομέα των θεμελιωδών δικαιωμάτων μειώθηκαν το 2024 (10 δραστηριότητες με 427 συμμετέχοντες) σε σύγκριση με το 2023 (19 δραστηριότητες με 2 063 συμμετέχοντες)· υπογραμμίζει ότι βασικός στόχος του CEPOL είναι η στήριξη, η ανάπτυξη, η εφαρμογή και ο συντονισμός της κατάρτισης των οργάνων επιβολής του νόμου, με ιδιαίτερη έμφαση στην προστασία των ανθρωπίνων δικαιωμάτων και των θεμελιωδών ελευθεριών στο πλαίσιο της επιβολής του νόμου·
Μέρος VII – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τα Ναρκωτικά για το οικονομικό έτος 2024
53.	σημειώνει ότι στις 2 Ιουλίου 2024 ο νέος Οργανισμός της Ευρωπαϊκής Ένωσης για τα Ναρκωτικά (EUDA) αντικατέστησε επίσημα το Ευρωπαϊκό Κέντρο Παρακολούθησης Ναρκωτικών και Τοξικομανίας· υπενθυμίζει ότι ο κανονισμός για τον EUDA αποσκοπεί στην αντιμετώπιση του φαινομένου των ναρκωτικών με ολιστική και τεκμηριωμένη προσέγγιση·
54.	σημειώνει ότι για την εκπλήρωση των νέων καθηκόντων του ο EUDA έλαβε το 2024 αύξηση άνω του 80% στον ετήσιο προϋπολογισμό και προσέλαβε προσωπικό για την πλήρωση 28 νέων θέσεων· καλεί τον EUDA να διασφαλίσει την πλήρη εφαρμογή της νέας εντολής του·
55.	σημειώνει ότι ο επιχειρησιακός προϋπολογισμός του EUDA για το 2024 ανήλθε σε 32 723 728 EUR· εκφράζει την ικανοποίησή του που το ποσοστό εκτέλεσης των πιστώσεων αναλήψεων υποχρεώσεων από τον EUDA το 2024 ήταν 100%· σημειώνει, ωστόσο, με ανησυχία ότι το ποσοστό ακύρωσης πιστώσεων πληρωμών για το 2024 ανήλθε σε 10,49%, το οποίο αντιστοιχεί σε ακύρωση 3 401 035 EUR· αναγνωρίζει ότι αυτό το ποσοστό ακύρωσης είναι αποτέλεσμα των περιορισμών που επηρέασαν την ικανότητα του EUDA να δαπανήσει τον προϋπολογισμό του για το 2024 έως την έναρξη της νέας εντολής του Oργανισμού στις 2 Ιουλίου 2024·
56.	εκφράζει την ικανοποίησή του για τη συμβολή του EUDA στην EMPACT και στα επιχειρησιακά σχέδια δράσης (ΕΣΔ) του κύκλου πολιτικής της ΕΕ για το οργανωμένο και το σοβαρό διεθνές έγκλημα· εκτιμά την ανάπτυξη του ευρωπαϊκού συστήματος προειδοποίησης για τα ναρκωτικά (EDAS) για την έκδοση προειδοποιήσεων όταν εμφανίζονται στην αγορά σοβαροί κίνδυνοι που σχετίζονται με τα ναρκωτικά· χαιρετίζει την έναρξη λειτουργίας του Ευρωπαϊκού Δικτύου Εγκληματολογικών και Τοξικολογικών Εργαστηρίων και του Ευρωπαϊκού Συστήματος Εκτίμησης Απειλών (ETAS)·
57.	εκφράζει την ικανοποίησή του για τις συνεχείς προσπάθειες του EUDA με σκοπό την υλοποίηση του συστήματος έγκαιρης προειδοποίησης της ΕΕ (EWS) σε συνεργασία με εταίρους στα κράτη μέλη· σημειώνει ότι κοινοποιήθηκαν 47 νέες ψυχοδραστικές ουσίες και ότι ο συνολικός αριθμός των νέων ψυχοδραστικών ουσιών που παρακολουθούνται επί του παρόντος είναι περίπου 1 000· εκφράζει την ικανοποίησή του για τις τεχνικές εκθέσεις που έχει δημοσιεύσει ο Οργανισμός·
58.	αναγνωρίζει ότι ο EUDA εκπόνησε 33 επιστημονικές και θεσμικές δημοσιεύσεις το 2024, καθώς και το γεγονός ότι 16 επιστημονικά άρθρα και κεφάλαια βιβλίων συντάχθηκαν από το Κέντρο ή από κοινού με το Κέντρο, και εκφράζει την ικανοποίησή του για την επιστημονική και τεκμηριωμένη εμπειρογνωσία που παρέχει ο Οργανισμός·
59.	χαιρετίζει τη δρομολόγηση της ευρωπαϊκής έκθεσης για τα ναρκωτικά 2024 και την εστίασή της σε ισχυρές συνθετικές ουσίες, νέα μείγματα ναρκωτικών και μεταβαλλόμενα πρότυπα χρήσης·
60.	σημειώνει με ικανοποίηση ότι ο EUDA παρείχε τακτικά πολύτιμη στήριξη και ενημέρωση σχετικά με τις πολιτικές για τα ναρκωτικά στους εθνικούς φορείς χάραξης πολιτικής και συντόνιζε προπαρασκευαστικές επιστημονικές επισκοπήσεις για τις βλάβες που σχετίζονται με τα ναρκωτικά, καθώς και τις σχετικές θεραπείες και πρακτικές μείωσης των βλαβών· τονίζει ότι είναι σημαντικό να συνεχιστεί αυτό το ουσιαστικό έργο, ώστε να αντιμετωπιστούν εξελισσόμενες τάσεις και προκλήσεις, και ζητεί την περαιτέρω ενίσχυση αυτών των δραστηριοτήτων με την προώθηση στενότερης συνεργασίας με τα κράτη μέλη και τη διασφάλιση της κατάλληλης διάδοσης των πορισμάτων σε ένα ευρύτερο κοινό, συμπεριλαμβανομένων των επαγγελματιών του τομέα της υγείας και του ευρέος κοινού·
61.	επισημαίνει ότι ο EUDA κατάρτισε πάνω από 11 700 επαγγελματίες που εργάζονται στον τομέα της αντιμετώπισης των ναρκωτικών, μεταξύ άλλων, εργαζομένων στον τομέα της υγείας, οργάνων επιβολής του νόμου και υπευθύνων χάραξης πολιτικής εντός και εκτός της Ένωσης, και ότι στα οκτώ διαδικτυακά σεμινάρια που διοργάνωσε το EUDA συμμετείχαν περίπου 1 400 επαγγελματίες· χαιρετίζει τη συνεργασία με άλλους οργανισμούς της ΕΕ·
Μέρος VIII – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου για το οικονομικό έτος 2024
62.	επισημαίνει ότι το 2024 η Ευρωπόλ στήριξε 3 324 επιχειρήσεις, 65 επιχειρησιακές ειδικές ομάδες και 432 ημέρες δράσης· υπογραμμίζει τον ρόλο του Oργανισμού ως κόμβου πληροφοριών της ΕΕ για την εγκληματικότητα, καθώς η SIENA (εφαρμογή δικτύου ασφαλούς ανταλλαγής πληροφοριών) χρησιμοποιήθηκε για την ανταλλαγή περισσότερων από 2 εκατομμυρίων μηνυμάτων, ενώ ο Oργανισμός δέχθηκε 114 459 επιχειρησιακές συνεισφορές το 2024 μέσω του δικτύου·
63.	σημειώνει επίσης ότι η Ευρωπόλ υπέβαλε 366 εκθέσεις επιχειρησιακής ανάλυσης και 29 εκθέσεις στρατηγικής ανάλυσης: εκφράζει την ικανοποίησή του για τον υψηλό βαθμό ικανοποίησης των ενδιαφερόμενων μερών που έχει εκφραστεί/επισημανθεί σε σχέση με τα αναλυτικά προϊόντα του·
64.	καλεί την Ευρωπόλ να εφαρμόσει τις εναπομένουσες συστάσεις που εξέδωσε ο Ευρωπαίος Επόπτης Προστασίας Δεδομένων (ΕΕΠΔ), ιδίως στο πλαίσιο των εποπτικών γνωμοδοτήσεών του· σημειώνει ότι εντοπίστηκαν ορισμένες ελλείψεις στο πλαίσιο της επιθεώρησης του ΕΕΠΔ που διενεργήθηκε τον Οκτώβριο του 2023· καλεί περαιτέρω την Ευρωπόλ να εφαρμόσει ταχέως τις εναπομένουσες 23 συστάσεις που εκδόθηκαν για τη διασφάλιση ή τη βελτίωση της συμμόρφωσης της Ευρωπόλ με το νομικό πλαίσιο για την προστασία των δεδομένων· σημειώνει ότι περίπου το 75 % των συστάσεων, που αφορούν κυρίως το VIS και την επεξεργασία δεδομένων PNR, θεωρείται εν τω μεταξύ ότι εφαρμόζονται από την Ευρωπόλ·
65.	μετά την επίπληξη που δέχτηκε ο Frontex το 2024, η οποία αφορά την ανταλλαγή δεδομένων μεταξύ της Ευρωπόλ και του Frontex σχετικά με μετανάστες και ακτιβιστές χωρίς να διενεργείται κανενός είδους αξιολόγηση της αναγκαιότητας της εν λόγω ανταλλαγής πληροφοριών, καλεί τόσο την Ευρωπόλ όσο και τον Frontex να συνεργαστούν στενά με τον ΕΕΠΔ για να διασφαλίσουν ότι κάθε ανταλλαγή δεδομένων προσωπικού χαρακτήρα υπόπτων διασυνοριακών εγκλημάτων συμμορφώνεται με τους ισχύοντες κανόνες για την προστασία των δεδομένων και τις αντίστοιχες εντολές των Οργανισμών, ενώ παράλληλα τους παρέχεται η δυνατότητα να διενεργούν ορθά τις έρευνές τους· σημειώνει σε αυτό το πλαίσιο την επικαιροποίηση που παρείχε η Ευρωπόλ, επισημαίνοντας ότι μεταξύ του 2020 και του τέλους του 2024 η Ευρωπόλ επεξεργαζόταν κατά μέσο όρο 260 υποθέσεις υπόπτων ετησίως από τις πληροφορίες που λάμβανε από τον Frontex·
66.	εκφράζει την ανησυχία του για ένα περιστατικό ασφάλειας που συνέβη στην Ευρωπόλ κατά το οποίο χάθηκαν οι διοικητικοί φάκελοι αρκετών μελών του προσωπικού και της διοίκησης της Ευρωπόλ· καλεί τον Οργανισμό να θέσει σε εφαρμογή τα αναγκαία μέτρα, ώστε να μην επαναληφθούν τέτοια περιστατικά· σημειώνει ότι, μετά την ενημέρωση που παρείχε η Ευρωπόλ στην επιτροπή LIBE στις 9 Απριλίου 2024, διαπιστώθηκε ότι κανένα τρίτο μέρος εκτός της Ευρωπόλ δεν ήταν υπεύθυνο για το περιστατικό, ενώ ελήφθησαν πρόσθετα μέτρα για την ανάληψη της ευθύνης για το περιστατικό και ενισχύθηκαν οι διαδικασίες, με το 98 % του συνόλου των φακέλων προσωπικού να έχει εν τω μεταξύ ψηφιοποιηθεί·
67.	συγχαίρει την Ευρωπόλ για την έκθεσή της σχετικά με την αποκωδικοποίηση των πλέον απειλητικών εγκληματικών δικτύων της ΕΕ («Decoding the EU’s most threatening criminal networks»), ένα νέο εμβληματικό προϊόν, που περιγράφει πώς είναι οργανωμένα τα απειλητικότερα εγκληματικά δίκτυα, σε ποιες εγκληματικές δραστηριότητες εμπλέκονται, καθώς και πώς και πού λειτουργούν· εκφράζει την ικανοποίησή του για την πρόσφατη σύσταση της ειδικής επιχειρησιακής ομάδας GRIMM της Ευρωπόλ, που αποσκοπεί στην καταπολέμηση της στρατολόγησης νέων στο οργανωμένο έγκλημα και στην αντιμετώπιση του αναδυόμενου φαινομένου της «βίας ως υπηρεσίας» (violence-as-a-service)· ενθαρρύνει την Ευρωπόλ και τα κράτη μέλη να συνεχίσουν να αναπτύσσουν τέτοιες ειδικές επιχειρησιακές ομάδες για την αντιμετώπιση των εξελισσόμενων εγκληματικών τάσεων μέσω της ενισχυμένης διασυνοριακής συνεργασίας, της ανταλλαγής πληροφοριών και της προληπτικής δράσης·
68.	εκφράζει την ικανοποίησή του για τα αποτελέσματα που περιγράφονται στην κοινή ετήσια έκθεση Europol-Eurojust για το 2024, στην οποία περιγράφεται λεπτομερώς η επιτυχής συνεργασία που επιτεύχθηκε από τους Οργανισμούς στους τομείς του οργανωμένου εγκλήματος, της παράνομης διακίνησης μεταναστών, των χρηματοπιστωτικών και οικονομικών εγκλημάτων, του εγκλήματος στον κυβερνοχώρο και της τρομοκρατίας και των βασικών διεθνών εγκλημάτων· θεωρεί ότι όλοι οι σχετικοί οργανισμοί της ΕΕ —συμπεριλαμβανομένων της Ευρωπόλ, της Eurojust, του CEPOL, της OLAF, της Ευρωπαϊκής Εισαγγελίας και άλλων— θα πρέπει να καταρτίζουν τακτική κοινή ετήσια έκθεση στην οποία θα περιγράφονται οι συντονισμένες δράσεις, οι κοινές επιχειρήσεις και τα διυπηρεσιακά επιτεύγματα, προκειμένου να ενισχυθούν η διαφάνεια, η συνοχή και η αμοιβαία μάθηση σε ολόκληρη την αρχιτεκτονική της Ένωσης στον τομέα της δικαιοσύνης και των εσωτερικών υποθέσεων· σημειώνει με ικανοποίηση ότι η Ευρωπόλ και η Eurojust επιδίωξαν περαιτέρω συνεργασία και αυξημένες συνέργειες, μεταξύ άλλων με τη διεξαγωγή κοινής συνεδρίασης του συλλογικού οργάνου της Eurojust και του διοικητικού συμβουλίου της Ευρωπόλ με τίτλο «Προβληματισμοί για τη συνεργασία», η οποία συγκλήθηκε στις 9 Οκτωβρίου 2024 στην έδρα της Eurojust·
69.	αναγνωρίζει την έκθεση του Οργανισμού με τίτλο «AI and policing — The benefits and challenges of artificial intelligence for law enforcement» (ΤΝ και αστυνόμευση — Τα οφέλη και οι προκλήσεις της τεχνητής νοημοσύνης στην επιβολή του νόμου), η οποία δημοσιεύθηκε τον Σεπτέμβριο του 2024, εκφράζει δε την ικανοποίησή του για τις διαπιστώσεις του σχετικά με τις σημερινές και τις μελλοντικές ικανότητες της ΤΝ, καθώς προβάλλει μια πορεία προς ένα πιο αποδοτικό, ευέλικτο και αποτελεσματικό μοντέλο επιβολής του νόμου, υπογραμμίζοντας παράλληλα τις ανησυχίες σχετικά με την μεροληψία των δεδομένων, το θεμιτό της λειτουργίας του και τις πιθανές απειλές κατά της ιδιωτικής ζωής, τη λογοδοσία, την προστασία των ανθρωπίνων δικαιωμάτων και τις διακρίσεις· καλεί την Ευρωπόλ να σεβαστεί πλήρως τις διατάξεις της πράξης για την τεχνητή νοημοσύνη σχετικά με την επιβολή του νόμου· καλεί την Ευρωπόλ να διασφαλίσει την πλήρη εφαρμογή των κατευθυντήριων γραμμών του ΕΕΠΔ στο πλαίσιο αυτό, μεταξύ άλλων εξασφαλίζοντας ότι ισχυρές πολιτικές εποπτείας θεσπίζονται και επιβάλλονται για τις διαδικασίες που βασίζονται στην ΤΝ, παρέχοντας εγγυήσεις ότι όλα τα αποτελέσματα που παράγονται από την ΤΝ υπόκεινται σε ανθρώπινο έλεγχο προτού χρησιμοποιηθούν ή διαβιβαστούν στα κράτη μέλη ή στους εταίρους συνεργασίας·



70.	σημειώνει τα συμπεράσματα της έρευνας της Ευρωπαίας Διαμεσολαβήτριας σχετικά με τις μεταθέσεις δύο πρώην μελών του προσωπικού σε θέσεις που σχετίζονται με την καταπολέμηση της διαδικτυακής σεξουαλικής κακοποίησης παιδιών· υπενθυμίζει ότι η Διαμεσολαβήτρια διαπίστωσε ότι ο τρόπος με τον οποίο η Ευρωπόλ χειρίστηκε τη μετάθεση ενός μέλους του προσωπικού συνιστά κακοδιοίκηση·

	Ουδείς


Ο ανωτέρω κατάλογος συντάσσεται υπό την αποκλειστική ευθύνη της συντάκτριας γνωμοδότησης.

